Westray

Westray(norrønt: Vestrey) er en av øyene i den skotske øygruppen Orknøyene. Hovedlandsbyen på øya er Pierowall som har et folkemuseum, ruinen Lady Kirk, en kirke fra 1400-tallet og fotgjengerferge til den nærliggende øya Papa Westray. I tillegg finnes severdigheter som Noltland Castle fra 1560-årene, Cross Kirk, den naturlige steinformasjonen Castle o'Burrian. Westray har en rekke arkeologiske funnsteder fra 3500 f.Kr., og rester av flere norrøne bosetninger. De spektakulære havklippene rundt Noup Head med sjøfuglkolonier. Westray har flyforbindelse til Kirkwall på øya Mainland og fergeforbindelse fra Rapness til Kirkwall. I henhold til folketelling i 2011 har øya en fast bosetning på 588 innbyggere.

Geografi og geologi 
Westray har et areal på 47 km2, noe som gjør den til den sjette største av øyene på Orknøyene. Den underliggende geologien består av gammel rød sandstein, hvis steinfliser er utmerket som byggematerialer. Det er veldig lite torv og jorda er kjent for sin fruktbarhet.

Historie 

På det tidspunkt for de eldste kjente bosetningene, ca. 3500 f.Kr., antas det at Westray og naboøya Papa Westray var sammenføyd. En stor forhistoriske bosetning fra sen neolittisk tid (bondesteinalderen) og tidlig bronsealder ved Links of Noltland er administrert av Historic Scotland. Området er sterkt truet av den raske erosjonen av de overliggende sanddynene. Pågående utgravninger har avdekket over 30 bygninger fra overnevnte tidepoke, hvorav den eldste overlapper i bruk med Knap of Howar på naboøya Papa Westray, den eldste stående strukturen i nordvestlige Europa. 

En 4 cm neolittisk kvinneskulptur, «Westray-fruen» (også entusiastisk kalt for «Orknøy-Venus»), ble oppdaget på Noltland-graven i 2009;dette er den eldste utskjæringen av et menneske funnet på de britiske øyer, rundt 5000 år gammel. Entusiasmen spredte seg og i 2010 rapporterte noen lokale virksomheter en økning på 45 % i omsetning siden oppdagelsen av figuren.

Siden den gang er det funnet ytterligere fire figurer, sammen med et vell av andre gjenstander (utskåret steinkule, dekorert rillet keramikk, tallrike utskårne beingjenstander og perler osv.). I 2015 ble en betydelig underjordisk bygning fra bronsealderen avdekket; denne var meget godt bevart og tolkes som en badstue.Utgravningene vant «Best Rescue Dig» i de prestisjetunge prisene for 2014 hos Current Archaeology. Flere av figurene og andre gjenstander fra stedet kan sees på Westrays kulturarvsenter, og utgravningen er sesongåpen (gratis).Senteret viser også «Westray-steinen», en neolittisk utskåret stein fra en kammergrav som minner mye om kunststilen til Brú na Bóinne på Irland.

I norrøn tid var Westray tilhørende en norrøn ætt. Utgravninger i stor skala har blitt foretatt ved områdene Tuquoy, Quoygrew og Langskaill på 2000-tallet. Hver av disse var stedet for en norrøn bosetning. Tuquoy har rester av et langhus, en stor rektangulær bygning og en kjøkkenmødding (avfallsplass).Quoygrew (planlagt monument SM13504) har også levninger av et langhus fra rundt 1100 e.Kr. Dette ble brukt kontinuerlig fram til tidlig på 1900-tallet.

Langskaill ser ut til å ha vært en jernalderboplass i bruk fra 500 f.Kr. til 1300-tallet. Et underjordisk kammer ble oppdaget på Langskaill gård i 1965. Undersøkelsen ser ut til å indikere den brå forsvinningen av den før-norrøne kulturen, muligens ved maktovertagelse. De norrøne innvandrerne bygde en stor bosetting med høy status over stedet for den tidligere bosetningen.

Det var også ved Noltland på Westray at et av de mest imponerende festningsverkene i stein på Orknøyene, ble bygget, Noltland Castle, om enn aldri ferdigstilt. Festningen ble bestilt på 1560-tallet av Gilbert Balfour, hoffmann og leiesoldat, som sannsynligvis spilte hovedrollen i drapet på Henry Stuart, lord Darnley, gemal av Maria Stuart. Balfour giftet seg med Margaret Bothwell, søsteren til Adam Bothwell, biskop av Orknøyene som ga ham Westray, da øya var bispelig eiendom. Festningen ligger over Pierowall-bukten og er kjent for en uvanlig stor spiraltrapp. Balfour ble imidlertid henrettet av svenskene før han fikk brukt den for sin deltagelse i Mornays komplott mot kong Johan III av Sverige i Stockholm.

Andre severdigheter er blant annet kirken Cross Kirk i romansk stil og en naturlig søyle dannet av erosjon, |stauren Castle O'Burrian som en gang brukt som en eremittbolig. Fyrtårnet Noup Head Lighthouse ble bygget i 1898.

Økonomi og infrastruktur 

Flyreiser går fra øyas Westray lufthavn ved Aikerness til Kirkwall på øya Mainland, og til Papa Westray med verdens korteste rutefly, på to minutter. Hovedfergeterminalen ligger ved Rapness med regelmessige avganger med Orknøyfergene til Kirkwall.

Øyas hovednæringer er fiske, fiskeoppdrett og storfehold. Turisme er også viktig for øyas økonomi. Den lokale osten, Westray Wife, er en organisk upasteurisert ost tilgjengelig i milde og modne varianter. Den passer godt sammen med det lokale utvalget av lokal chutney, en blanding av syltet frukt og krydder (alle Rettferdig handel) og bakervarer (inkludert havrekaker). Fersk fisk, sjømat og hummer er tilgjengelig lokalt og holder en meget høy standard. Westrays utviklingsfond er kjent for sine initiativer for fornybar energi og resirkulering og planlegger å gjøre øya selvforsynt med energi innen 2012. En 900 kW felleseid vindturbin ble reist i oktober 2009, det tredje storskala prosjektet i Skottland.

Dyreliv 
De spektakulære klippene rundt Noup Head er hjemsted for tusenvis av sjøfugler, inkludert 60 000 lomvi og krykkje, 30 000 alker og tallrike lundefugl og teist. Fremmede arter er alltid en frykt: i løpet av 1990-tallet kan svartrotte (Rattus rattus) ha vært til stede. Det er til nå ingen rapporterte observasjoner av rotter på øya Westray. Lokal beboer Trevor Byres sier dette skyldes en viss stein som påvirker rottenes helse, noe som har ført til at de ikke har overlevd. Mus og orknøymus (Microtus arvalis orcadensis) er imidlertid til stede, det samme er oter. I nordenden av Westray kan det være begrenset tilgang på gress, og det er problematisk for sauehold.

Referanser

Litteratur 
 Haswell-Smith, Hamish (2004): The Scottish Islands. Edinburgh: Canongate.

Eksterne lenker 

 
 Westray and Papa Westray
 Westray and Papa Westray, Visit Orkney

Øyer på Orknøyene